**LATVIJAS REPUBLIKAS MINISTRU KABINETS**

|  |  |
| --- | --- |
| 2017. gada \_\_\_.\_\_\_\_\_\_\_\_\_\_ | Noteikumi Nr.\_\_\_\_\_\_  |
| Rīgā | (prot. Nr.\_\_\_\_\_\_.§) |

**Noteikumi par kārtību un apmēru, kādā tiek veiktas iemaksas energoefektivitātes fondos obligātā enerģijas ietaupījuma mērķa sasniegšanai un kārtību, kādā tiek izmantoti energoefektivitātes fonda līdzekļi**

*Izdoti saskaņā ar Energoefektivitātes likuma*

*6.panta astoto daļu un*

*7. panta sesto daļu*

**I. Vispārīgie jautājumi**

1. Noteikumi nosaka:

1.1. kārtību, kādā energoefektivitātes pienākumu shēmas atbildīgā puse (turpmāk – atbildīgā puse) veic iemaksu valsts vai pašvaldības energoefektivitātes fondā atbilstoši tai noteiktajam enerģijas galapatēriņa ietaupījuma pienākuma apjomam (turpmāk – pienākuma apjoms) obligātā enerģijas ietaupījuma mērķa sasniegšanai;

1.2. atbildīgās puses iemaksu apmēru valsts vai pašvaldības energoefektivitātes fondā;

1.3. kārtību, kādā akciju sabiedrība “Attīstības finanšu institūcija Altum” (turpmāk – Altum) izmanto valsts energoefektivitātes fonda līdzekļus un sniedz pārskatu par to izmantošanu.

1. **Atbildīgās puses iemaksu apmērs un iemaksas veikšanas kārtība valsts vai pašvaldības energoefektivitātes fondā**

2. Iemaksas valsts vai pašvaldības energoefektivitātes fondā veido atbildīgās puses pienākuma apjoms vai tā daļa megavatstundās reizināta ar 70,00 euro par megavatstundu.

3. Atbildīgā puse 30 dienu laikā pēc tam, kad tā ir iesniegusi Ekonomikas ministrijā energoefektivitātes uzlabošanas pasākumu plānu saskaņā ar energoefektivitātes pienākuma shēmas izveidošanas un ieviešanas kārtības reglamentējošajiem normatīvajiem aktiem, izmantojot šo noteikumu pielikumā noteikto formu, paziņo:

3.1. enerģijas ietaupījuma pienākuma apjomu, par kādu tā plāno veikt iemaksu;

3.2. valsts vai pašvaldības energoefektivitātes fondu, kurā tā plāno veikt iemaksu. Ja atbildīgā puse plāno veikt iemaksu pašvaldības fondā, tā atsevišķi informē arī pašvaldību, kas ir fonda izveidotāja un turētāja.

4. Ja atbilstoši energoefektivitātes pienākuma shēmas izveidošanas un ieviešanas kārtības reglamentējošajiem normatīvajiem aktiem atbildīgā puse kalendārā gada ietvaros izpilda mazāk nekā 80% no pienākuma apjoma, tad par neizpildīto gada enerģijas ietaupījuma apjomu atbildīgā puse veic iemaksu valsts energoefektivitātes fondā 1,5 reižu apmērā no šo noteikumu 2.punktā noteiktās vērtības par katru ietaupīto enerģijas vienību.

5. Pēc šo noteikumu 3.punktā minētās informācijas saņemšanas vai šo noteikumu 4.punktā minētajā gadījumā Ekonomikas ministrija par valsts energoefektivitātes fondā veicamajām iemaksām 30 dienu laikā pieņem lēmumu par veicamo iemaksu apmēru.

6. Pašvaldība, saņemot šo noteikumu 3.2.apakšpunktā minēto informāciju, 30 dienu laikā pieņem lēmumu par pašvaldības energoefektivitātes fondā veicamajām iemaksām.

7. Valsts energoefektivitātes fondā atbildīgā puse iemaksu veic 30 dienu laikā pēc Ekonomikas ministrijas pieņemtā lēmuma saņemšanas, ieskaitot attiecīgo summu Ekonomikas ministrijas budžeta programmai atvērtajā valsts pamatbudžeta izdevumu kontā Valsts kasē.

8. Pašvaldības energoefektivitātes fondā atbildīgā puse iemaksu veic 30 dienu laikā pēc pašvaldības pieņemtā lēmuma saņemšanas, ieskaitot attiecīgo summu pašvaldības norādītajā energoefektivitātes fonda norēķinu kontā kredītiestādē/ pašvaldības pamatbudžetā.

9. Pašvaldība, kuras fondā atbildīgā puse veikusi iemaksu, nodrošina enerģijas ietaupījumu atbilstoši atbildīgās puses pienākuma apjomam, par kuru veikta iemaksa. Ja saistību perioda beigās attiecīgais enerģijas ietaupījums nav izpildīts, pašvaldība nodrošina iemaksu valsts energoefektivitātes fondā atbilstoši neizpildītā pienākuma apjomam, kas reizināts ar 1,5.

10. Šo noteikumu 3.punktā noteiktajā gadījumā atbildīgā puse iemaksu veic par visu saistību periodu, par kuru saskaņā ar energoefektivitātes pienākuma shēmas izveidošanas un ieviešanas reglamentējošajiem normatīvajiem aktiem ir noteikts pienākuma apjoms.

11. Šo noteikumu 4.punktā noteiktajā gadījumā atbildīgā puse iemaksu veic par attiecīgā gada pienākuma apjoma neizpildi saskaņā ar energoefektivitātes pienākuma shēmas izveidošanas un ieviešanas reglamentējošajiem normatīvajiem aktiem.

12. Pašvaldība 10 darba dienu laikā pēc atbildīgās puses veikto iemaksu saņemšanas pašvaldības fondā iesniedz Ekonomikas ministrijā šādu informāciju par:

 12.1. atbildīgās puses veikto iemaksu apmēru;

 12.2. pienākuma apjomu, par kuru ir veikta iemaksa;

 12.3. par plānotajiem pasākumiem enerģijas ietaupījumu nodrošināšanai atbilstoši atbildīgās puses pienākuma apjomam, par kuru ir veikta iemaksa.

13. Pēc šo noteikumu 7.punktā veikto iemaksu saņemšanas un šo noteikumu 12.punktā minētās informācijas saņemšanas, Ekonomikas ministrija 30 dienu laikā pieņem lēmumu par atbildīgās puses pienākuma apjoma samazināšanu proporcionāli veikto iemaksu apmēram.

14. Pēc Ekonomikas ministrijas pieprasījuma pašvaldība vai atbildīgā puse 10 darba dienu laikā sniedz papildu informāciju un dokumentus, kas apliecina iemaksas veikšanu valsts vai pašvaldības fondā.

15. Pašvaldība katru gadu līdz 1.novembrim iesniedz Ekonomikas ministrijai informāciju par enerģijas ietaupījumu no pašvaldības energoefektivitātes fonda ietvaros īstenoto energoefektivitātes uzlabošanas pasākumu sasniegtajiem ietaupījumiem iepriekšējā kalendāra gadā, kā arī par energoefektivitātes uzlabošanas pasākumos ieguldīto finansējumu.

1. **Valsts energoefektivitātes fonda līdzekļu izmantošanas un pārskatu sniegšanas kārtība**

16. Ekonomikas ministrija nodrošina atbildīgo pušu veikto iemaksu valsts obligātā enerģijas ietaupījuma mērķa sasniegšanai ieskaitīšanu līdz katra ceturkšņa pirmā mēneša 5.datumam valsts energoefektivitātes fondā.

17. Altum valsts energoefektivitātes fondu uztur un fonda pārvaldības funkcijas veic atbilstoši šī fonda nolikumam, ko apstiprina Altum akcionāru sapulce. Altum 10 darba dienu laikā publicē fonda nolikumu savā interneta mājas lapā pēc tā apstiprināšanas akcionāru sapulcē.

18. Altum izmanto fonda līdzekļus valsts atbalsta programmu īstenošanai obligātā enerģijas galapatēriņa mērķa sasniegšanai, Ekonomikas ministrijas apstiprinātiem sabiedrības informēšanas un izglītošanas pasākumiem energoefektivitātes jomā, kā arī ar fonda pārvaldību saistīto maksu segšanai.

19. Altum, īstenojot šo noteikumu 18.punktā minētos pasākumus veic:

 19.1. atsevišķu finanšu uzskaiti par katru valsts atbalsta programmu un energoefektivitātes uzlabošanas informēšanas pasākumu;

 19.2. izmantoto finanšu līdzekļu aprēķinu un uzskaiti atbilstoši valsts atbalsta programmās noteiktajām attiecināmajām izmaksām Altum, t.sk., tiešajām un netiešajām fonda vadības izmaksām atbilstoši Altum vadības izmaksu aprēķināšanas metodikai, kā arī faktiskajām valsts energoefektivitātes fonda pārvaldības izmaksām, kas sastāda līdz 5%, bet ne vairāk kā 26 320 euro gadā no valsts energoefektivitātes fondā veikto iemaksu apjoma fonda īstenošanas un uzraudzības laikā.

20. Altum saskaņā ar energoefektivitātes monitoringa jomu reglamentējošajiem normatīvajiem aktiem nodrošina ikgadēja pārskata par ieviestajiem energoefektivitātes uzlabošanas pasākumiem un to rezultātā sasniegtajiem enerģijas ietaupījumiem iesniegšanu.

21. Valsts energoefektivitātes fonds darbību uzsāk pēc šo noteikumu 16.punktā minēto iemaksu ieskaitīšanas un fonda nolikuma apstiprināšanas.

22. Valsts energoefektivitātes fonda darbību attiecībā uz valsts energoefektivitātes fonda rīcībā esošo finanšu līdzekļu izlietošanu kontrolē Ekonomikas ministrija.

23. Altum nodrošina valsts energoefektivitātes fonda rīcībā esošo finanšu līdzekļu uzskaiti un fonda auditu atbilstoši Fonda nolikuma prasībām.

24. Altum līdz katra ceturkšņa pirmā mēneša 15.datumam iesniedz Ekonomikas ministrijā pārskatu par iepriekšējā ceturkšņa periodā realizēto energoefektivitātes programmu, kas finansētas no fonda līdzekļiem, apjomu.

25. Pēc Ekonomikas ministrijas pieprasījuma Altum 10 darba dienu laikā sniedz papildu informāciju par valsts energoefektivitātes fonda līdzekļu izlietojumu pārskata periodā.

Ministru prezidents M.Kučinskis

Ministru prezidenta biedrs,

ekonomikas ministrs A. Ašeradens

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

valsts sekretārs J.Stinka

03.04.2017 11:37

979

I.Grīnberga,

67013231

Ilze.Grinberga@em.gov.lv